DEBUTE MAAK SKOONSKIP BY KYKNET-RAPPORTPRYSE VIR 2019 – kyknetrapportpryse
DEBUTE MAAK SKOONSKIP BY KYKNET-RAPPORTPRYSE VIR 2019
Du Plessis, Vearey, Rhys, Naudé wen
Die wenners van die boekpryse, asook die kykNET-Rapportpryse vir Afrikaanse resensies, is op Saterdag 14 September 2019 in Stellenbosch bekend gemaak.
Die beoordelaars beskryf die reeds veelbekroonde Die Dao van Daan van der Walt deur Lodewyk G du Plessis (skuilnaam van oudregter Andries Buys) as 'n bedevaart vir leesvermoeides, 'n lewenswerk wat wysheid waaraan 'n leeftyd versamel is, adem; 'n boek wat met die mooiste Afrikaanse sinne denkbaar walgooi teen verlies en verganklikheid; een wat die komplekse verhoudings wat ons ondermaanse staning so kosbaar (en kostelik) maak, huldig. Die ander benoemdes in hierdie kategorie was Charl-Pierre Naudé met Die ongelooflike onskuld van Dirkie Verwey en Ingrid Winterbach met Die troebel tyd.
Kinnes, waarmee Chase Rhys vanjaar die filmprys wen, het die beoordelaars gaande gehad met sy vars aanslag, literêre meriete, en relevante en ontroerende eietydse storie geskryf in lewendige Afrikaapse dialoog. Die filmiese beelde wat dit oproep, doem glashelder in die leser se verbeelding op – "net soes in 'n movie", een soos die uitstekende Portugees-Braziliaanse film City of God. Die ander titels op die kortlys was Prooi deur Deon Meyer en Stormkind deur Riana Scheepers.
Die sameroeper van die kykNET-Rapport-boekpryse, Hettie Scholtz, sê: "In die beoordelingsproses vir vanjaar se kykNET-Rapportpryse moes die beoordelaars rekening hou met verrassende tekens van vernuwing, verruiming en innovering. Hulle het gevind dat vanjaar se oes Afrikaanse boeke in die geheel 'n antwoord probeer bied op die vraag: Hoekom lees ons? Ons doen dit uiteraard om te ontsnap van die alledaagse, sin te probeer maak van die lewe, dit beter te verstaan.
"Die dramaturg Mike van Graan se woorde oor skrywerskap is in herinnering geroep by die beoordeling: 'Ons skryf almal ons eie stories; ons is nie sommer slagoffers van die noodlot nie, en nog minder is ons die nuttige dwase van die geskiedenis. Ons kies elkeen hoe ons wil lewe, wie of wat ons wil dien in ons gemeenskappe, ons land, en selfs in die wyer wêreld. En wanneer ons dit wil doen, bied ek die gereedskap van die skrywer aan: Die vermoë om jouself in die skoene van ander te plaas; intellektuele nougesetheid – dus die moed om moeilike en ongemaklike vrae te vra. Daarby ook verbeelding – dus die vryheid om die onmoontlike te droom.'
"Daardie gereedskap het al die skrywers op vanjaar se kortlyste tot in die vesels verfyn en aangebied met eerlikheid, deernis én humor. Om uiteindelik wenners te kies was nie maklik nie, en om te wen geen gelukskoot nie."
Die beoordelaarspanele van die onderskeie pryse was: kykNET-Rapport-fiksieprys: Louise Viljoen, Gerrit Schoonhoven, Darryl David en Thys Human; kykNET-Rapport-niefiksieprys: Andries Bezuidenhout, Valda Jansen, Herman Wasserman, Herman Binge; kykNET-Rapport-filmprys: Tina Kruger, Herman Binge, Gerrit Schoonhoven; kykNET-Rapport-boekresensentpryse: Bibi Slippers, Bibi Burger en Jomarié Botha; Jan Rabie-Rapportprys: Steward van Wyk, Alida Potgieter en Danie Marais.
Inligting oor deelname aan die pryse vir 2020 word binnekort bekend gemaak.
Navrae oor die kykNET-Rapport Boekpryse (fikse, niefiksie en film) kan gerig word aan Hettie Scholtz by 084 583 0272 of scholtz5@mweb.co.za